Document ID: 32009D0091

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Δεκεμβρίου 2008
βάσει της οποίας εγκρίνεται, σύμφωνα με την οδηγία 92/43/ΕΟΚ του Συμβουλίου, δεύτερος ενημερωμένος κατάλογος των τόπων κοινοτικής σημασίας για την αλπική βιογεωγραφική περιφέρεια
[κοινοποιηθείσα υπό τον αριθμό Ε(2008) 7973]
(2009/91/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη: τη συνθήκη για την ίδρυση της Ευρωπαϊκής Κοινότητας,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η αλπική βιογεωγραφική περιφέρεια στην οποία αναφέρεται το άρθρο 1 στοιχείο γ) σημείο iii) της οδηγίας 92/43/ΕΟΚ περιλαμβάνει το κοινοτικό έδαφος των Άλπεων (Αυστρία, Ιταλία, Γερμανία, Γαλλία, Σλοβενία), τα Πυρηναία (Γαλλία και Ισπανία), την οροσειρά των Απεννίνων (Ιταλία), τη Βόρεια Φιννοσκανδιναβική οροσειρά (Σουηδία και Φινλανδία), την οροσειρά των Καρπαθίων (Πολωνία, Σλοβακία, Ρουμανία) και τις οροσειρές των Βαλκανίων Ρίλα, Πιρίν και Ροδόπη (Βουλγαρία), όπως ορίζονται στον βιογεωγραφικό χάρτη που εγκρίθηκε στις 25 Απριλίου 2005 από την επιτροπή που συνεστήθη με το άρθρο 20 της εν λόγω οδηγίας, εν προκειμένω η «επιτροπή για τους οικοτόπους» (ενδιαιτήματα).
(2)
Είναι ανάγκη, στο πλαίσιο της διαδικασίας που ξεκίνησε το 1995, να επιτευχθεί περαιτέρω πρόοδος όσον αφορά τη σύσταση του δικτύου Natura 2000, το οποίο αποτελεί καθοριστικής σημασίας συνιστώσα της προστασίας της βιοποικιλότητας στην Κοινότητα.
(3)
Ένας αρχικός κατάλογος των τόπων κοινοτικής σημασίας και μια πρώτη ενημέρωσή του, για την αλπική βιογεωγραφική περιφέρεια, κατά την έννοια της οδηγίας 92/43/ΕΟΚ, εγκρίθηκε με τις αποφάσεις της Επιτροπής 2004/69/EΚ (2) και 2008/218/ΕΚ (3). Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, τα εμπλεκόμενα κράτη μέλη οφείλουν να χαρακτηρίσουν τους τόπους που περιλαμβάνονται στον αντίστοιχο κατάλογο τόπων κοινοτικής σημασίας για την αλπική βιογεωγραφική περιφέρεια ως ειδικές ζώνες προστασίας (διαφύλαξης) το ταχύτερο δυνατό και το αργότερο εντός έξι ετών, καθορίζοντας συγκεκριμένες προτεραιότητες όσον αφορά τη διατήρηση των ειδών και τα απαραίτητα μέτρα διατήρησης.
(4)
Στο πλαίσιο της δυναμικής προσαρμογής των δικτύων Natura 2000 επανεξετάζονται οι κατάλογοι των τόπων κοινοτικής σημασίας. Επομένως είναι απαραίτητη η δεύτερη ενημέρωση του αλπικού καταλόγου.
(5)
Αφενός, η ενημέρωση του αρχικού καταλόγου τόπων κοινοτικής σημασίας για την αλπική βιογεωγραφική περιφέρεια είναι αναγκαία για να συμπεριληφθούν και οι επιπλέον τόποι που έχουν προταθεί μετά το 2006 από τα κράτη μέλη ως τόποι κοινοτικής σημασίας για την αλπική βιογεωγραφική περιφέρεια κατά την έννοια του άρθρου 1 της οδηγίας 92/43/EΟΚ. Οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ πρέπει να εκπληρωθούν το ταχύτερο δυνατό και το αργότερο εντός έξι ετών από την έγκριση του δεύτερου ενημερωμένου καταλόγου τόπων κοινοτικής σημασίας για την αλπική βιογεωγραφική περιφέρεια.
(6)
Αφετέρου, η ενημέρωση του αρχικού καταλόγου τόπων κοινοτικής σημασίας για την αλπική βιογεωγραφική περιφέρεια είναι απαραίτητη ώστε να ληφθούν δεόντως υπόψη τυχόν αλλαγές στις πληροφορίες που υποβάλλουν σχετικά με τους επιμέρους τόπους τα κράτη μέλη μετά την έγκριση του κοινοτικού καταλόγου. Απ’ αυτή την άποψη, ο δεύτερος ενημερωμένος κατάλογος τόπων κοινοτικής σημασίας για την αλπική βιογεωγραφική περιφέρεια αποτελεί ενοποιημένη έκδοση του αρχικού καταλόγου τόπων κοινοτικής σημασίας για την αλπική βιογεωγραφική περιφέρεια. Ωστόσο, επιβάλλεται να τονιστεί ότι οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ πρέπει να εκπληρωθούν το ταχύτερο δυνατόν και το αργότερο εντός έξι ετών από την ημερομηνία έγκρισης του πρώτου ενημερωμένου καταλόγου τόπων κοινοτικής σημασίας για την αλπική βιογεωγραφική περιφέρεια, ανάλογα με τον κατάλογο στον οποίο συμπεριελήφθη ο τόπος κοινοτικής σημασίας ως τοιούτος την πρώτη φορά.
(7)
Όσον αφορά την αλπική βιογεωγραφική περιφέρεια, οι κατάλογοι των προτεινόμενων τόπων κοινοτικής σημασίας κατά την έννοια του άρθρου 1 της οδηγίας 92/43/ΕΟΚ διαβιβάστηκαν στην Επιτροπή μεταξύ Μαρτίου του 2002 και Ιανουαρίου του 2008 εκ μέρους των άμεσα ενδιαφερόμενων κρατών μελών, σύμφωνα με το άρθρο 4 παράγραφος 1 της οδηγίας.
(8)
Οι κατάλογοι των προτεινόμενων τόπων συνοδεύονταν από πληροφορίες για έκαστο εξ αυτών με τη μορφή του δελτίου που θεσπίστηκε με την απόφαση 97/266/EΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (4).
(9)
Οι εν λόγω πληροφορίες περιλαμβάνουν τον πλέον πρόσφατο και οριστικό χάρτη του τόπου που διαβιβάζει το αντίστοιχο κράτος μέλος, την ονομασία του τόπου, τη θέση και το μέγεθός του καθώς και τα δεδομένα που υποβάλλονται κατ’ εφαρμογή των κριτηρίων του παραρτήματος ΙΙΙ της οδηγίας 92/43/EΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με έκαστο των άμεσα ενδιαφερόμενων κρατών μελών, στο οποίο επίσης αναφέρονται οι τόποι που φιλοξενούν τύπους οικολογικών ενδιαιτημάτων ή βιολογικά είδη προτεραιότητας, θα πρέπει να εγκριθεί δεύτερος ενημερωμένος κατάλογος επιλεγμένων τόπων κοινοτικής σημασίας για την αλπική βιογεωγραφική περιφέρεια.
(11)
Οι γνώσεις όσον αφορά την ύπαρξη και την κατανομή των διάφορων τύπων οικολογικών ενδιαιτημάτων και ειδών εξελίσσονται συνεχώς, συνεπεία της επιτήρησης που έχει επιβληθεί σύμφωνα με το άρθρο 11 της οδηγίας 92/43/EΟΚ. Ως εκ τούτου, για την αξιολόγηση και επιλογή των τόπων σε κοινοτικό επίπεδο χρησιμοποιήθηκαν οι βέλτιστες διαθέσιμες πληροφορίες.
(12)
Ωστόσο, ορισμένα από τα κράτη μέλη δεν έχουν προτείνει αρκετούς τόπους και δεν έχουν, κατά συνέπεια, συμμορφωθεί προς στις απαιτήσεις της οδηγίας 92/43/ΕΟΚ για ορισμένους τύπους οικολογικών ενδιαιτημάτων και ορισμένα βιολογικά είδη. Για τα εν λόγω βιολογικά είδη και τύπους οικολογικών ενδιαιτημάτων δεν είναι δυνατόν, ως εκ τούτου, να θεωρηθεί ότι το δίκτυο έχει ολοκληρωθεί. Εντούτοις, λαμβανομένων υπόψη των καθυστερήσεων παραλαβής των πληροφοριών και της επίτευξης συμφωνίας με τα κράτη μέλη, θεωρείται αναγκαία η έγκριση δεύτερου ενημερωμένου καταλόγου τόπων ο οποίος, εν συνεχεία, θα αναθεωρηθεί σύμφωνα με τις διατάξεις του άρθρου 4 της οδηγίας 92/43/EΟΚ.
(13)
Επειδή εξακολουθούν να είναι ελλιπείς οι γνώσεις σχετικά με την ύπαρξη και κατανομή ορισμένων τύπων οικολογικών ενδιαιτημάτων του παραρτήματος Ι και ειδών του παραρτήματος ΙΙ της οδηγίας 92/43/ΕΟΚ, δεν είναι δυνατόν, ως εκ τούτου, να συναχθεί ότι το δίκτυο έχει ή δεν έχει ολοκληρωθεί. Ο κατάλογος θα πρέπει να αναθεωρηθεί, εφόσον χρειαστεί, σύμφωνα με το άρθρο 4 της οδηγίας 92/43/EΟΚ.
(14)
Επιβάλλεται να αντικατασταθεί η απόφαση 2008/218/EΚ για λόγους σαφήνειας και διαφάνειας.
(15)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής οικολογικών ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο δεύτερος ενημερωμένος κατάλογος τόπων κοινοτικής σημασίας για την αλπική βιογεωγραφική περιφέρεια σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ επισυνάπτεται ως παράρτημα στην παρούσα απόφαση.
Άρθρο 2
Καταργείται η απόφαση 2008/218/EΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Δεκεμβρίου 2008.

Labels: 12
19
20